Okresná prokuratúra Nové Mesto nad Váhom 
Hviezdoslavova 36, 915 01 Nové Mesto nad Váhom 	

Sp. zn. : Pv 461/13/3304	Nové Mesto nad Váhom, 28.8.2013
EEČ : 2-24-42-2013

U Z N E S E N I E

Trestná vec:	obvinený XXXXX 
Zločin:	Vydieranie podľa § 189 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Nové Mesto nad Váhom
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
XXXXX počas obdobia od 03:38 hodiny dňa 30. 05. 2013 do 19:20 hodiny 31. 05. 2013 sa opakovanými telefonátmi z telefónneho čísla XXXXX na telefonickú linku číslo 158, ako aj ústne v prítomnosti policajných hliadok OO PZ XXXXX v obci XXXXX, vyhrážal zabitím, likvidáciou presne nešpecifikovaných policajtov a útokom na presne nešpecifikované obvodné oddelenie. Policajtov označil ako fašistov a tých, ktorí mu rozbili život a privideli ho do situácie, ktorú musí riešiť len hrubou silou, útokom na budovu polície alebo likvidáciou presne nešpecifikovaných policajtov, pričom svoje verbálne hrozby stupňoval tak, že počas telefonátu uskutočneného dňa 30. 05. 2013 v čase o 17:17 hodine pripojil k nim aj žiadosť o odškodné od polície v čiastke 1.000.000,-€, za krivdy páchané na ňom a jeho rodine a v prípade neposkytnutia odškodného hrozil uskutočnením svojich predchádzajúcich hrozieb, ktoré potom naďalej stupňoval,

lebo obvinený nebol v čase činu pre nepríčetnosť trestne zodpovedný

Odôvodnenie:
Vyšetrovateľ Okresného riaditeľstva PZ Nové Mesto nad Váhom, odboru kriminálnej polície, oddelenie všeobecnej kriminality Nové Mesto nad Váhom uznesením pod ČVS:ORP-273/OVK-NM-2013 zo dňa 31.05.2013 podľa § 199 ods. 1 Trestného poriadku začal trestné stíhanie pre prečin násilia proti skupine obyvateľov a proti jednotlivcovi podľa § 359 ods. 1 Trestného zákona. 

          Voči obvinenému XXXXX, nar. XXXXX, sa vedie trestné stíhanie na základe uznesenia vyšetrovateľa PZ OKP OR PZ Nové Mesto nad Váhom číslo ČVS:ORP-273/OVK-NM-2013 zo dňa 01. 06. 2013 za zločin vydierania podľa § 189 ods. 1, ods. 2, písm. b) Trestného zákona na tom skutkovom základe, že XXXXX počas obdobia od 03:38 hodiny dňa 30. 05. 2013 do 19:20 hodiny 31. 05. 2013 sa opakovanými telefonátmi z telefónneho čísla XXXXX na telefonickú linku číslo 158, ako aj ústne v prítomnosti policajných hliadok OO PZ XXXXX v obci Lubina, časť Hrnčiarové, vyhrážal zabitím, likvidáciou presne nešpecifikovaných policajtov a útokom na presne nešpecifikované obvodné oddelenie. Policajtov označil ako fašistov a tých, ktorí mu rozbili život a privideli ho do situácie, ktorú musí riešiť len hrubou silou, útokom na budovu polície alebo likvidáciou presne nešpecifikovaných policajtov, pričom svoje verbálne hrozby stupňoval tak, že počas telefonátu uskutočneného dňa 30. 05. 2013 v čase o 17:17 hodine pripojil k nim aj žiadosť o odškodné od polície v čiastke 1.000.000,-€, za krivdy páchané na ňom a jeho rodine a v prípade neposkytnutia odškodného hrozil uskutočnením svojich predchádzajúcich hrozieb, ktoré potom naďalej stupňoval.

      Obvinený XXXXX, nar. XXXXX v XXXXX, trvale bytom XXXXX, bol vzatý do väzby uznesením sudcu pre prípravné konanie Okresného súdu Nové Mesto nad Váhom spisová značka 0Tp/18/2013-48 zo dňa 02.06.2013 v spojení s uznesením Krajského súdu v Trenčíne spisová značka 2Tpo/29/2013-24 zo dňa 18.06.2013 z dôvodov uvedených v ustanovení § 71 odsek 1 písmeno c) Trestného poriadku.

        Dňa 27.08.2013 bol na tunajšiu prokuratúru v zmysle § 209 ods. 1 Trestného poriadku doručený odôvodnený návrh vyšetrovateľa Okresného riaditeľstva PZ Nové Mesto nad Váhom, odboru kriminálnej polície, oddelenie všeobecnej kriminality Nové Mesto nad Váhom spolu s vyšetrovacím spisom s návrhom na zastavenie trestného stíhania. 

        Preskúmal som vyšetrovací spis na vec vzťahujúci a dospel som k záveru, že predmetný návrh vyšetrovateľa PZ na zastavenie trestného stíhania proti obv. XXXXX je opodstatnený a dôvodný.  

       V priebehu prípravného konania boli v súlade s predmetom dokazovania vykonané viaceré osobné ako aj listinné dôkazy, ktoré vo vzájomnej zhode dostatočne preukazujú, že predmetný skutok sa stal a tohto sa dopustil XXXXX. V trestnom konaní boli vypočutí obvinený XXXXX, svedok - poškodený npor. XXXXX, svedkovia npráp. XXXXX. Do vyšetrovacieho spisu boli zaevidované prepisy záznamov telefonických hovorov, ktoré uskutočňoval obvinený. Tieto dôkazy usvedčujú obvineného zo spáchania uvedeného skutku. 

      V priebehu vyšetrovania bolo potrebné vzhľadom na aktuálny zdravotný stav, ako aj predbežné lekárske správy, skúmať existenciu okolností vylučujúcich trestnú zodpovednosť u obvineného s poukazom na § 23 Trestného zákona. S týmto konštatovaním uvádzam, že orgány činné v trestnom konaní museli v prípravnom konaní zisťovať, či obvinený XXXXX pre duševnú poruchu v čase spáchania činu inak trestného mohol rozpoznať jeho protiprávnosť alebo ovládať svoje konanie. 

      Za účelom objasnenia okolností vylučujúcich trestnú zodpovednosť (nepríčetnosť), boli do trestného konania uznesením sp. zn. ČVS:ORP-273/OVK-NM-2013 zo dňa 02.07.2013 pribratí dvaja znalci z odboru zdravotníctvo a farmácia, odvetvie psychiatria (liečba alkoholizmu a toxikománie, gerontopsychiatria). 

      Následne bol v priebehu vyšetrovania vypracovaný znalecký posudok z uvedeného odvetvia č. 28/13 a č. 21/13, z ktorého záverov vyplýva, že obvinený XXXXX v čase spáchania skutku trpel a aj v súčasnej dobe trpí duševnou poruchou, a to akútnou psychotickou poruchou s príznakmi schizofrémie, pričom obvinený v čase spáchania skutku nemohol vzhľadom na svoj duševný stav rozpoznať nebezpečnosť svojho konania a svoje konanie ovládať.  Znalci tiež konštatovali, že obvinený nie je v súčasnej dobe schopný chápať zmysel trestného konania, pričom stav obvineného je možné ovplyvniť liečbou. 

       Znalci sa vyjadrili, že v prípade, ak obvinený nebude liečený, je nebezpečenstvo, že sa bude dopúšťať obdobnej trestnej činnosti, ako je predmetom aktuálneho trestného stíhania, pričom znalci doporučujú uložiť mu ochranné psychiatrické liečenie ústavnou formou.

        V zmysle § 23 Trestného zákona kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.

          Vykonaným dokazovaním bolo preukázané, že stíhaný skutok sa stal a spáchal ho obvinený XXXXX, avšak pri posudzovaní jeho trestnej zodpovednosti bola zistená u obvineného prítomnosť závažnej duševnej choroby, ktorou obvinený trpel i v čase spáchania skutku. Obvinený v čase spáchania skutku nemohol vzhľadom na svoj duševný stav rozpoznať nebezpečnosť svojho konania a svoje konanie ovládať, čím je v zmysle § 23 Trestného zákona vylúčená jeho trestná zodpovednosť.

Podľa § 215 odsek 1 písmeno e) Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

Vzhľadom k vyššie uvedeným skutočnostiam prokurátor okresnej prokuratúry  rozhodol tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ondrej Prikryl, PhD.
prokurátor